Nom del títol: Màster universitari en Química Teòrica i Modelització Computacional/Theoretical Chemistry and Computational Modelling, per la Universidad Autónoma de Madrid, Universitat de Barcelona, Universitat Paul Sabatier - Toulouse III, Rijksuniversiteit Groningen, Universitat Catòlica de Leuven, Universitat de París-Sorbona (París IV), Universitat de Perugia, Universitat de València Estudi General, Università degli Studi di Trieste
Formar experts en l'ús i el desenvolupament de tècniques computacionals en ciències moleculars, per treballar amb nous materials en les indústries farmacèutica, petroquímica i dels nous materials.
Preparar els estudiants per als estudis de doctorat en química, física, ciències de la vida o ciència dels materials.
Establir un estàndard europeu per als estudis orientats a la recerca en química teòrica i modelització computacional.
Indústria farmacèutica, nanotecnològica, petroquímica o de nous materials, instituts de recerca i universitats que necessitin aplicar mètodes de la química teòrica i computacional a problemes principalment dins de la química, la física, les ciències de la vida o la ciència dels materials.
La química teòrica és una ciència que utilitza les conegudes lleis fonamentals de la física per descriure i predir les propietats d'un ampli espectre de sistemes químics, que van des de molècules i agregats, fins a macromolècules, superfícies i sòlids.
La modelització computacional s'ha convertit en una eina obligatòria en la majoria de les àrees de la ciència, no només per avançar estimacions precises de nous experiments a una fracció del seu cost, sinó també perquè proporciona la comprensió necessària dels processos fonamentals que es produeixen en el sistema, que no sempre poden ser obtinguts dels experiments, i aquest coneixement serveix de guia per dissenyar nous experiments i aplicacions.
En el camp de la química, la modelització a escala molecular s'ha fet possible gràcies al desenvolupament de metodologies basades en la mecànica quàntica que permeten descripcions d'alta precisió de l'estructura i les propietats electròniques de les molècules; però, a causa del seu elevat cost computacional, també es fan servir altres mètodes basats en la mecànica molecular clàssica per simplificar una part de les simulacions.
L'arribada de supercomputadors amb la capacitat de fer càlculs sobre centenars de milers de processadors o tecnologies emergents com la computació quàntica, els primers prototips dels quals ja estan en fase de producció, estan ampliant notablement les nostres capacitats predictives i ja permeten una modelització multiescala tan precisa com exigeix la indústria europea.
El ventall d'aplicacions de la química teòrica i la modelització computacional cobreix totes les àrees de la química, moltes d'elles amb grans impactes industrials i socials, com ara l'optimització de processos de producció industrial, la predicció de l'impacte ambiental de compostos químics, el disseny de nous dispositius electrònics basats en materials moleculars, la producció de catalitzadors més eficients per reduir contaminants o el disseny de nous medicaments en la indústria farmacèutica.
Per tant, els experts en aquesta àrea necessiten tenir un coneixement profund de la física fonamental (tant de la mecànica quàntica com clàssica), de les matemàtiques i de les eines informàtiques i de programació avançades, combinat amb una àmplia formació en química.
Totes aquestes matèries s'expliquen en aquest màster.